เตือนประชาชนในพื้นที่ภาคเหนือ ภาคตะวันออกเฉียงเหนือ ภาคตะวันออก ระวังอันตรายจากฝนตกหนักและฝนตกสะสม
นางสาวชมภารี ชมภูรัตน์ อธิบดีกรมอุตุนิยมวิทยา กล่าวว่า ขณะนี้พายุโซนร้อนมู่หลานได้เคลื่อนตัวไปยังเวียดนามตอนบนและได้อ่อนกำลังลงกลายเป็นพายุดีเปรสชัน มีศูนย์กลางอยู่ที่เมืองลางซอน ทางด้านตะวันออกเฉียงเหนือของเมืองฮานอย ประเทศเวียดนาม และพายุดังกล่าวกำลังเคลื่อนตัวไปทางทิศตะวันตกค่อนไปทางเหนือ คาดว่าจะอ่อนกำลังลงเป็นหย่อมความกดอากาศต่ำกำลังแรงในระยะต่อไป ประกอบกับร่องมรสุมที่พาดผ่านบริเวณประเทศเมียนมาภาคเหนือตอนบนและประเทศลาวตอนบน ทำให้มีฝนตกหนักถึงหนักมากบางแห่งบริเวณภาคเหนือตอนบน ภาคตะวันออกเฉียงตอนบนเหนือ และภาคตะวันออก สำหรับมรสุมตะวันตกเฉียงใต้ที่พัดปกคลุมทะเลอันดามัน ภาคใต้ และอ่าวไทย มีกำลังปานกลาง ทำให้คลื่นลมบริเวณทะเลอันดามันตอนบนมีกำลังปานกลาง มีคลื่นสูงประมาณ 2  เมตร บริเวณที่มีฝนฟ้าคะนองคลื่นสูงมากกว่า 2 เมตร ส่วนทะเลอันดามันตอนล่างและอ่าวไทยตอนบนมีคลื่นสูง 1-2 เมตร บริเวณที่มีฝนฟ้าคะนองคลื่นสูงประมาณ 2 เมตร ขอให้ชาวเรือเดินเรือด้วยความระมัดระวังและติดตามประกาศจากกรมอุตุนิยมวิทยาอย่างใกล้ชิด